நாத்திகன்: 'எல்லாமிருக்கிறது பெட்டியிலே, இலைக் கறி கடையச் சட்டியில்லை' எனபதுபோலக் கடவுளித்திற் சகல அற்புதங்களும் உண்டாகியிருந்தும், அவர் காட்சிக்கு அன்னியமாய் இருப்பதனால், அவரைக் குறித்துச் சந்தகப்பட வேண்டியதாய்த்தானே யிருக்கிறது. அதை நிவர்த்தித்துக் கொள்வதற்குத் தகுதியாகிய சாதனமும், சாட்சியும், ஆட்சியும் வேண்டாமா? ❖❖அவசியம்... ஆத்திகன்: அவசியம் வேண்டியதுதான். நாத்திகன்: கடவுளைக்குறித்து உண்டான சாதனம் யாது? ஆத்திகன்: வேதமே; அதாவது, தத்துவங்களை அறிவிப்பது என்பதாம். நாத்திகன்: வேதம் எத்தன்மைத்து? ஆத்திகன்: வேதம் ஒருவராலும் உண்டாக்கப்படாமல் அனாதியாய் இருந்து கடவுளால் பிரமனுக்கு உபதேசிக்கப்பட்டு வழிவழியாய் உலகத்திற் பரவினது என்பதனால், அபௌரஷேயம் எனவுஞ் சொல்லப்பட்டுச் சகலமான பொருளையும் தனக்குள் மறைத்துவைத்திருப்பதனால் மறை என்றும், பல தர்மங்களையும் அறிதற்குக் கருவியாய் இருப்பதனால் வேதம் என்றும், ஓதப்படுவதால் ஓத்து என்றும், கேட்கப்படுதலாற் சுருதி என்றும், எல்லா நூல்களுக்கும் ஆதி ஆதலால் ஆதிநூல் என்றும், மெய்ப்பட்டிருத்தலால் மெய்ந்நூல் என்றும், இன்னும் பற்பல காரணங்களால் ஆரணம் என்றும், எழுதாக்கிளவி என்றும், நிகமம் என்றும் பெயர்பெற்றதும் அல்லாமல் இராஜகட்டளைக்கு ஒப்பானதுமாய் இருக்கின்றது. நாத்திகன்: வேதத்தை யாது காரணத்தால் இராஜகட்டளைக்கு ஒப்பிடுவது?